
         14 Յունիս 1996, Անթիլիաս-Լիբանան…
Պատմական անկիւնադարձ մը դառնալու սահմանուած այս թուա-կանը մեկնակէտն էր Միջին Արեւելքի Արեւելեան Ուղղափառ (Ոչ-Քաղ-կեդոնական) Եկեղեցիներու երեք Հոգեւոր Պետերուն՝ Ն.Ս. Շնուտա Գ. Պատրիարքին Աղեքսանդրիոյ, Ն.Ս. Զաքքա Ա. Իուազ Պատրիարքին Անտիոքի եւ Ն.Ս.Օ.Տ.Տ. Արամ Ա. Կաթողիկոսին Մեծի Տանն Կիլիկիոյ տարեկան հանդիպումներու շարքին, որ միասնաբար աղօթելու եւ իրենց առաքելութիւնը վերարժեւորելու նախանձախնդրութեամբ 1998-էն ի վեր անընդմիջաբար ամեն տարի ի մի կը խմբէ այս երեք Հայրապետները՝ Սաղմոսերգուին «Ի՜նչ գեղեցիկ է եւ հաճելի՝ երբ եղբայրներ միասին կ՚ըլլան» (Սղ 133.1) հաստատումին կշռոյթով։
Ս. Աթոռոյս Վեհափառ Հայրապետին միջ-եկեղեցական յարաբե-րութիւններու փորձառութեամբ առլցուն առաջարկին ընդառաջելով, ղպտի եւ ասորի Պատրիարքները կը միանան Արամ Ա. Կաթողիկոսին եւ ամեն տարի յաջորդաբար կը հանդիպին Եգիպտոսի, Սուրիոյ եւ Լիբանանի մէջ ու գործնականօրէն կը ցոլացնեն իրենց Արեւելեան Ուղղափառ Եկեղեցւոյ Ընտանիքին պատկանելիութիւնը՝ հաւատքի միութեան ամրակուռ ժայռին վրայ կերտելով իրենց վկայութեան աշտարակն ու քրիստոսատիպ ծառայութեան կերպարը։ 
Արեւելեան Ուղղափառ Եկեղեցիներու ընտանիքը կը բաղկանայ հետեւեալ անդամներէ. Ս. Էջմիածնի Ամենայն Հայոց Կաթողիկոսութիւն, Մեծի Տանն Կիլիկիոյ Կաթողիկսութիւն, Ղպտի Եկեղեցւոյ Պատրիար-քութիւն, Ասորի Եկեղեցւոյ Պատրիարքութիւն, Եթովպիոյ Եկեղեցւոյ Պատրիարքութիւն, Հնդկաստանի Մալանքարա Եկեղեցւոյ Կաթողի-կոսութիւն եւ Էրիթրիոյ Եկեղեցւոյ Պատրիարքութիւն։
Միջ-եկեղեցական մերձեցման եւ գործակցութեան բազմազան օրի-նակներով հարուստ է պատմութեան այս հանգրուանը։ Աւելին, բովանդակ մարդկութիւնը համաշխարհային խաղաղութեան ու արդարութեան վերահաստատման համար հրամայական պահանջ կը նկատէ կրօններու ու մշակոյթներու երկխօսութիւնը։ Ահաւասիկ, միաստուածեան կրօններու եւ հարուստ մշակոյթներու օրրան հանդիսացող Միջին Արեւելքէն, Արեւելեան Ուղղափառ Եկեղեցիներու երեք Գահակալներ իրենց հասա-րակաց մտահոգութիւնները կը բաժնեն նախ իրարու հետ, եւ ապա իրենց Միացեալ Յայտարարութիւններով՝ իրենց աշխարհասփիւռ հաւատաց-եալներուն եւ միջազգային շրջանակներուն հետ։
Արդարեւ, երեք Հոգեւոր Պետերուն հրապարակած եօթը Միացեալ Յայտարարութիւնները կ՚անդրանցնին պաշտօնական հանդիպումներու շրջագիծը եւ կը դառնան միջ-եկեղեցական, միջ-կրօնական եւ միջազգային հարցերը քննարկող եւ անոնց հանդէպ միասնական կեցուածք ճշդող ուղեցոյցներ։  
Եօթը տարիներու յաջորդական հանդիպումները այս ենթահողին վրայ արժեւորելու փորձ մըն է որ կը կատարենք խմբագրականի մը խիտ տողերով՝ աստուածաշնչական խորհրդանշական եօթը թիւը մտորումի օրհնաձիր հանգրուան մը նկատելով. 
Առաջին, երեք Հոգեւոր Պետերուն տարեկան հանդիպումները եթէ մէկ կողմէն կը հաստատեն միջ-եկեղեցական շարժումին հանդէպ իրենց ցուցաբերած պատասխանատու աչալրջութիւնը, միւս կողմէն կը մղեն Ուղղափառ, Կաթոլիկ եւ Բողոքական Եկեղեցիները աճող եւ շարու-նակական հետաքրքրութեամբ հետեւելու մեր Եկեղեցիներուն միջ-եկե-ղեցական շարժումէն ներս բերած գործօն մասնակցութեան եւ նպաստին։ Այսօր մանաւանդ միջ-եկեղեցական շարժումը աշխարհը տագնապեցնող բոլոր հարցերուն քննարկման թատերաբեմն է եւ մեր տիրական դերա-կատարութիւնը անկէ ներս կը պարտաւորէ մեզ մնայուն արժեւորումի ենթարկելու մեր մասնակցութեան որակն ու տարողութիւնը։ Աստուա-ծաբանական երկխօսութիւններէն մինչեւ ընկերային, քաղաքական ու բարոյական արդի երեւոյթներ միջ-եկեղեցական շարժումին օրակարգին վրայ կը գտնուին եւ մարդիկ եկեղեցիներու ձայնին ունկնդիր են իրենց կեանքի նպատակին փնտռտուքին մէջ։ Երեք Հոգեւոր Պետերու հան-դիպումները նաեւ միջ-եկեղեցական աշխարհին կու տան նախաճաշակը սիրոյ միութեան պտղաբերումին, որուն ձեռքբերման լծուած է ան՝ հաւատարիմ Քրիստոսի աղօթական փափաքին «Կ՚աղօթեմ որ անոնք բոլորն ալ մէկ ըլլան, ինչպէս որ դուն, ո՛վ Հայր, իմ մէջս ես եւ ես քու մէջդ, այնպէս ալ անոնք մեր մէջ ըլլան, որպէսզի աշխարհը հաւատայ, որ դուն ղրկեցիր զիս» (Յհ 17.21)։
Երկրորդ, մէկ, ընդհանրական, առաքելական եւ սուրբ եկեղեցւոյ երեք Տիեզերական Ժողովներուն (Նիկիա՝ 325, Կոստանդնուպոլիս՝ 381 եւ Եփեսոս՝ 431) ուսուցումներուն վրայ խարսխուած Արեւելեան Ուղղափառ Եկեղեցիներու ընտանիքին երեք Հոգեւոր Պետերուն տարեկան հանդի-պումները Քաղկեդոնական եւ Ոչ-Քաղկեդոնական Ուղղափառ Եկեղե-ցիներու զոյգ ընտանիքներուն  համար պատմութեան մէջ եզակի երեւոյթ մըն է։ Մինչ Արեւելեան Ուղղափառ Եկեղեցիներու Ոչ-Քաղկեդոնական ընտանիքը առաքելական շրջանէն ասդին, եւ 15–21 Յունուար 1965-էն (Ատիս Ապեպա) ի վեր ինչ-ինչ պատճառներով չէր կրցած լրիւ կազմով համախմբուիլ, ահա երեք Հոգեւոր Պետերու տարեկան հանդիպումները եւ իրենց նշանակած Մնայուն Յանձնախումբին հետեւողական ժողովներն ու խորհրդակցութիւնները Ուղղափառ Եկեղեցիներուն համար ընդօրինա-կելի նախընթացի մը կը վերածուին՝ Ուղղափառութեան տեսակէտները բիւրեղացնելու եւ փոխանցելու ու իրենց եկեղեցաբանութեան մէջ ժողո-վական դրութեան շօշափելի արտայայտութիւն տալու սկզբունքէն մեկնած։ 
Երրորդ, հաւատքի դարաւոր միութեան կենդանի ցոլացումն են երեք Հոգեւոր Պետերուն տարեկան հանդիպումները։ Հաւատք, որ Աստուա-ծաշունչով եւ եկեղեցւոյ սրբազան Աւանդութեամբ հարստացած է, մեր երկնառաք վարդապետներով բանաձեւուած է ու մեր նահատակներուն վկայութեամբ սրբագործուած։ Հաւատք, որ անցեալի իրագործումներուն եւ պատմական սրբութիւններուն զգացական կապուածութիւն չէ միայն, այլ կենդանի եւ յարատեւօրէն կենդանացնող աստուածային շնորհաբաշխ ուժականութիւն է, մեր Եկեղեցիներուն հաւատացեալ զաւակները Ս. Երրորդութեան հետ մշտական հաղորդութեան մէջ պահող հանգանակ է եւ մեզ մեղքերու դէմ զինող վահան է։
Չորրորդ, ղպտի, ասորի եւ հայ ազգային եւ մշակութային առանձ-նայատկութիւններով ապրող եւ վկայող քրիստոնեաներուն հոգեւոր սնունդ մատակարարող եւ քրիստոնէական կենցաղակերպը բարոյական արժէքներով խթանող գրաւականն է երեք Հոգեւոր Պետերուն տարեկան հանդիպումները։ Քրիստոնէական ինքնութենէ եւ ազգային պատկանե-լիութենէ գունաթափելու վտանգը դիմագրաւող հաւատացեալին համար զգաստութեան կոչ եւ ինքնագիտացութեան հրաւէր է երեք Հոգեւոր Պետերուն յորդորը, որ անպայմանօրէն կ՚արձագանգէ Միջին Արեւելքէն մինչեւ աշխարհի ամենէն հեռաւոր անկիւնները սփռուած իրենց զաւակներուն հաւաքական կեանքին մէջ եւ զիրենք կը համախմբէ իրենց Եկեղեցիներուն հաւատքի վկայութեան շուրջ։
Հինգերորդ, ղպտի, ասորի եւ հայ քրիստոնեայ հաւատացեալներուն իսլամ կրօնի հետեւորդներուն հետ կեանքի երկխօսութեան դարաւոր փորձառութեան նոր մղում եւ գործնական արտայայտութիւն տալու սահմանուած են երեք Հոգեւոր Պետերուն տարեկան հանդիպումները։ Այսօր երբ գաղափարական եւ կրօնական պատնէշները փուլ եկած են եւ տարբեր-տարբեր արժէքներ ազատօրէն կը ներթափանցեն մարդոց կեանքէն ներս, իսլամութիւնը կը գտնուի յարաճուն ընթացքի մէջ։ Երեք Հոգեւոր Պետերուն ճիգն է իսլամ-քրիստոնեայ մեր երկարամեայ դրաց-նութիւնը կեանքի գործընթացքի մը վերածելով աշխարհին ցոյց տալ, թէ փոխադարձ յարգանքի եւ հանդուրժողութեան վրայ հիմնուած գոյակ-ցութիւնը միայն կրնայ ապահովել համամարդկային ձգտումներուն իրա-կանացումը։
Վեցերորդ, իրենց մօտակայ եւ հեռաւոր զաւակներուն հանդէպ ցուցաբերուած հայրական հոգածութեան եւ արթուն առաջնորդութեան արտայայտութիւններն են երեք Հոգեւոր Պետերուն տարեկան հանդի-պումները։ 21-րդ դարու հաղորդակցական կապերու եւ ճամբորդական դիւրութիւններու ընձեռած բարիքները թէեւ աւելի հեշտացուցած են հովուապետ եւ հօտ յարաբերութիւնները, սակայն Հոգեւոր Պետերուն ճամբով քրիստոնէական կեանքի եւ վկայութեան ձայնը միաբերան կը հնչէ եւ նոր մարտահրաւէրներու դիմաց կանգնելու քաջութիւն կը ներշնչէ ղպտի, ասորի եւ հայ այն հաւատացեալներուն, որոնք իրենց արմատներով եւ հոգեկան թելերով կապուած են Միջին Արեւելքին։
Եօթներորդ, իրենց տեղայնական տագնապներէն անդին անցնելով աշխարհը յուզող հարցերը լուսարձակի տակ բերելու պատասխանատու քայլեր են երեք Հոգեւոր Պետերուն տարեկան հանդիպումները։ Համաշ-խարհայնացումը եթէ կը պարտաւորէ մեզ դուրս գալու մեր նեղ պարունակէն, միաժամանակ կը ստիպէ մեզ աշխարհի հարցերը համա-պարփակ ձեւով քննարկելու եւ համապատասխան քայլեր առնելու։ «Մէկ է Մարմինը եւ մէկ՝ Սուրբ Հոգին, ինչպէս մէկ է յոյսը՝ որուն հրաւիրեց ձեզ Աստուած։ Մէկ է Տէրը, մէկ՝ հաւատքը, մէկ է մկրտութիւնը։ Մէկ է Աստուած, Հայրն ամենուն, որ կը տիրէ բոլորին, կը գործէ բոլորին ընդմէջէն, եւ կը մնայ բոլորին մէջ» (Եփ 4.4–6) սկզբունքով զօրացած, երեք Հոգեւոր Պետեր միջազգային հարցերու մէջ որդեգրած իրենց կեցուածքով յստակ կողմնորոշում կը պարզեն իրենց զաւակներուն՝ խաղաղութեան եւ արդարութեան վերահաստատման եւ մարդկային իրաւունքներու ձեռք-բերման քրիստոնէական սկզբունքները շեշտելով։
«Մեր հանդիպման աւարտին, ուրախութեամբ փառք կու տանք Ամենակալ Աստուծոյ, որ մեր ջանքերը արդիւնաւորեց: Կը հայցենք Իրմէ որ միշտ օգնական ըլլայ մեր ճիգերուն՝ մեր Եկեղեցիներու բարօրութեան, բոլոր Եկեղեցիներու միութեան եւ ամբողջ աշխարհի փրկութեան համար» արձանագրած էին երեք Հոգեւոր Պետերը իրենց առաջին Միաց-եալ Յայտարարութեան մէջ։ Նո՛յն ոգիով անոնք կը շարունակեն իրենց հովուապետական առաքելութիւնը եւ ամբողջական համագործակցութ-եամբ միասնաբար կը վկայեն Ս. Երրորդութեան փառքին, Արեւելեան Ուղղափառ Եկեղեցիներու Ընտանիքի բարիքին եւ իրենց հաւատացեալ ժողովուրդին հոգեւոր շինութեան համար։
 
Ն. Ե. Ա.

